ประกันโอดฮอนด้าเขี้ยว
ประกันรับต้นทุนพุ่ง หลังฮอนด้าคุมมาตรฐานการดูแลรักษาเข้มให้รถซ่อมศูนย์ถึง 7 ปี อะไหล่ใหม่จัดให้ดีลเลอร์ขายเท่านั้น
13 เม.ย. 2559

ประกันรับต้นทุนพุ่ง หลังฮอนด้าคุมมาตรฐานการดูแลรักษาเข้มให้รถซ่อมศูนย์ถึง 7 ปี อะไหล่ใหม่จัดให้ดีลเลอร์ขายเท่านั้น
นายไพบูลย์ จิรายุวัฒน์ ประธานคณะกรรมการประกันภัยยานยนต์ สมาคมประกันวินาศภัยไทย เปิดเผยว่า ที่ผ่านมาได้รับการสอบถามจากบริษัทประกันภัย อู่ซ่อมรถยนต์สอบถามเกี่ยวกับนโยบายการจำหน่ายอะไหล่รถยนต์ยี่ห้อฮอนด้า เนื่องจากมีกระแสข่าวตามโซเชียลมีเดีย รวมถึงบริษัทประกันภัยที่แจ้งว่าได้รับผลกระทบจากการจัดหาอะไหล่รถยนต์เพื่อซ่อมแซมรถยนต์ของผู้เอาประกันภัยได้ล่าช้า ทำให้เกิดผลเสียต่อผู้เอาประกันภัย และภาพลักษณ์ที่ไม่ดีต่อการประกันภัยรถยนต์
คณะกรรมการประกันภัยยานยนต์ จึงได้สอบถามข้อเท็จจริงเพื่อแก้ไขปัญหาดังกล่าว โดยการเข้าพบเพื่อหารือร่วมกับผู้บริหารของบริษัท ฮอนด้า ออโตโมบิล ประเทศไทย ไปเมื่อวันที่ 3 มี.ค.ที่ผ่านมา
ทั้งนี้ ได้รับการชี้แจงจากบริษัท ฮอนด้า ออโตโมบิล ประเทศไทย เมื่อสัปดาห์ที่ผ่านมา ถึงนโยบายซึ่งส่งผลต่อการจำหน่ายอะไหล่ ว่าการกำหนดนโยบายการเข้าซ่อมและรับบริการที่ศูนย์บริการ ทางบริษัท ฮอนด้า ออโตโมบิล ได้กำหนดนโยบายให้รถยนต์ทุกคันที่มีอายุไม่เกิน 7 ปี จะต้องมีการนำเข้าซ่อมที่ศูนย์บริการ เพื่อเป็นการรับประกันมาตรฐานการดูแลรักษา ส่งผลให้บริษัทจัดส่งอะไหล่ให้กับศูนย์บริการของบริษัทเท่านั้น
ขณะที่การจำหน่ายอะไหล่รถยนต์ ที่ศูนย์บริการ หรือดีลเลอร์ จำนวน 213 แห่ง สามารถจำหน่ายอะไหล่รถยนต์ได้ทุกช่วงอายุของรถยนต์ ส่วนผู้แทนจำหน่าย หรือเรียกว่าพาร์ตช็อปจำนวน 6 แห่ง ซึ่งบริษัท ฮอนด้า ออโตโมบิล ได้ทำการแต่งตั้งผู้แทนจำหน่าย โดยจะมีการพิจารณาสัญญาทุกๆ 1 ปี ซึ่งสามารถจำหน่ายอะไหล่รถยนต์ที่มีอายุเกินกว่าการรับประกันการซ่อมศูนย์บริการ ซื้อเฉพาะอะไหล่รถยนต์ที่มีอายุมากกว่า 7 ปีขึ้นไป
ทั้งนี้ ผู้บริหารบริษัท ฮอนด้า ออโตโมบิล แจ้งว่าหากพบว่ามีศูนย์บริการแห่งใดไม่จำหน่ายอะไหล่รถยนต์ตามเงื่อนไขที่แจ้งไว้ข้างต้น สามารถติดต่อแจ้งผู้จัดการทั่วไปส่วนงานขายของบริษัท ฮอนด้า ออโตโมบิลได้
นายไพบูลย์ กล่าวว่า ผลกระทบจากนโยบายดังกล่าวจะทำให้อู่และบริษัทประกันภัยมีต้นทุนในการจัดหาอะไหล่สูงขึ้น จากเดิมที่ซื้ออะไหล่ใหม่กับพ่อค้าขายส่ง หรือยี่ปั๊ว และจะมีการจัดส่งอะไหล่ให้ด้วย ปัจจุบันต้องซื้ออะไหล่กับทางศูนย์บริการ ซึ่งต้องไปรับอะไหล่เอง รวมถึงส่วนลดที่จะได้อาจลดลงด้วย และอะไหล่อาจไม่เพียงพอ เพราะทางศูนย์บริการต้องให้บริการลูกค้าซ่อมศูนย์บริการก่อนเป็นอันดับแรก ส่วนการจัดหาอะไหล่เก่าเกิน 1 ปี ยังสามารถหาซื้อได้กับทางพ่อค้าขายส่งและอู่ซ่อมรถ
สำหรับการทำตลาดไม่กระทบมากนัก ลูกค้ามีความเข้าใจว่าปัจจุบันการขายประกันรถยนต์จะมี 2 ราคาอยู่แล้ว โดยราคาซ่อมศูนย์บริการจะแพงกว่าราคาซ่อมอู่